b'\n_START_ARTICLE_\nPatent\n_START_PARAGRAPH_\nPatent je zakonsko za\xc5\xa1\xc4\x8ditena in izklju\xc4\x8dna pravica gospodarskega izkori\xc5\xa1\xc4\x8danja izuma, ki jih dodeli dr\xc5\xbeava imetniku patenta za omejeno dobo, po navadi je to za 20 let. Te pravice so dodeljene prosilcem, v zameno za razkritje njihovih izumov. Po tem, ko dr\xc5\xbeava nekomu dodeli patent, ne sme nobena druga oseba izdelovati, uporabljati, uva\xc5\xbeati/izva\xc5\xbeati potrjenega izuma v tej dr\xc5\xbeavi, brez dovoljenja imetnika patenta. Dovoljenje je po navadi v obliki licence, kjer pogoje dolo\xc4\x8di lastnik patenta: lahko je brezpla\xc4\x8dno, ali v zameno za avtorski honorar ali pa za pav\xc5\xa1alno pristojbino._NEWLINE_Patenti so po naravi teritorialni. Da obdr\xc5\xbeijo patent, morajo izumitelji vlo\xc5\xbeiti pro\xc5\xa1njo za patent v vsaki dr\xc5\xbeavi, v kateri \xc5\xbeelijo ta patent imeti. Na primer, lo\xc4\x8dene pro\xc5\xa1nje morajo biti vlo\xc5\xbeene na Japonskem, Kitajskem, v ZDA ter v Indiji, \xc4\x8de \xc5\xbeeli prosilec patent obdr\xc5\xbeati v teh dr\xc5\xbeavah. Obstaja nekaj regionalnih uradov kot je to Evropski Patentni Urad (EPO), ki delujejo kot supranacionalna telesa z mo\xc4\x8djo, da dodeljujejo patente, ki potem stopijo v veljavo v dr\xc5\xbeavah \xc4\x8dlanicah, obstaja pa tudi internacionalni postopek za vlaganje ene same internacionalne aplikacije pod okriljem\xc2\xa0\xc2\xbbPatent Cooperation Treaty\xc2\xab\xc2\xa0(TCP), ki lahko potem daje za\xc5\xa1\xc4\x8dito patentu v ve\xc4\x8dini dr\xc5\xbeav._NEWLINE_Razli\xc4\x8dne dr\xc5\xbeave ter razli\xc4\x8dni regionalni uradi imajo razli\xc4\x8dne standarde za dodeljevanje patentov. To \xc5\xa1e posebno velja za programe ali za ra\xc4\x8dunalni\xc5\xa1ko implementirane izume, posebno tam, kjer programje uvaja poslovno metodo\n_START_SECTION_\nPatentno varstvo v Sloveniji\n_START_PARAGRAPH_\nV Sloveniji se nacionalna prijava za podelitev patenta vlo\xc5\xbei pri Uradu RS za intelektualno lastnino. Slovenski prijavitelj jo lahko vlo\xc5\xbei sam ali prek zastopnika. Patent traja 20 let od datuma vlo\xc5\xbeitve prijave. Za vzdr\xc5\xbeevanje patenta je potrebno vsako leto pla\xc4\x8devati letne pristojbine.\n_START_SECTION_\nPatentno varstvo v tujini\n_START_PARAGRAPH_\nPatentno varstvo je ozemeljsko omejeno in velja samo na obmo\xc4\x8dju pristojnosti posamezne ustanove za podeljevanje patentov. Pridobitev patentnega varstva v drugih dr\xc5\xbeavah lahko poteka po treh razli\xc4\x8dnih poteh.\n_START_SECTION_\nNacionalne prijave\n_START_PARAGRAPH_\nNajosnovnej\xc5\xa1a oblika prijave je nacionalna prijava, ki se vlo\xc5\xbei pri ustreznem organu dr\xc5\xbeave, v kateri \xc5\xbeelimo varstvo. Prijavitelj, ki ni rezident te dr\xc5\xbeave, mora postopek pridobitve patenta praviloma izvesti prek zastopnika, ki je vpisan v register zadevne dr\xc5\xbeave.\n_START_SECTION_\nMednarodna prijava\n_START_PARAGRAPH_\nDruga mo\xc5\xbena pot je vlo\xc5\xbeitev mednarodne prijave v skladu s Pogodbo o sodelovanju na podro\xc4\x8dju patentov (PCT), ki ima ve\xc4\x8d kot 148 dr\xc5\xbeav \xc4\x8dlanic. Slovenski prijavitelji lahko vlo\xc5\xbeijo prijavo pri slovenskem uradu v angle\xc5\xa1kem, francoskem, nem\xc5\xa1kem ali slovenskem jeziku. V primeru, da je prijava vlo\xc5\xbeena v sloven\xc5\xa1\xc4\x8dini, je potrebno v roku enega meseca dostaviti prevod v enega izmed ostalih treh jezikov. Postopek se torej lahko za\xc4\x8dne pri slovenskem uradu, nadaljuje pa se pri Svetovni organizaciji za intelektualno lastnino (WIPO) v \xc5\xbdenevi. Ko je tam kon\xc4\x8dan, mora prijavitelj zahtevati podelitev patenta pri ustreznih organih dr\xc5\xbeav, v katerih \xc5\xbeeli varstvo. Prijavitelj potrebuje zastopnika samo za postopek pred organi posameznih tujih dr\xc5\xbeav.\n_START_SECTION_\nEvropska prijava\n_START_PARAGRAPH_\nTretja mo\xc5\xbenost za pridobitev patentnega varstva v tujini je evropski patent, ki trenutno velja v 31 dr\xc5\xbeavah \xc4\x8dlanicah Evropske patentne konvencije in v dr\xc5\xbeavah, ki imajo z Evropsko patentno organizacijo sklenjene posebne sporazume o raz\xc5\xa1iritvi veljavnosti evropskih patentov na te dr\xc5\xbeave. Slovenija je od 1. decembra 2002 polnopravna \xc4\x8dlanica Evropske patentne organizacije. Prijavitelj lahko prijavo za evropski patent vlo\xc5\xbei pri slovenskem uradu v slovenskem jeziku, vendar mora njen prevod v enega od treh uradnih jezikov Evropskega patentnega urada vlo\xc5\xbeiti neposredno pri tem uradu, kjer se postopek tudi nadaljuje. Prijavitelj lahko nastopa sam ali prek evropskega patentnega zastopnika. Med evropske patentne zastopnike je vpisanih tudi \xc5\xbee ve\xc4\x8d slovenskih patentnih zastopnikov.\n_START_SECTION_\nPogoji za pridobitev patenta\n_START_PARAGRAPH_\nPatent se lahko dobi za izum, ki izpolnjuje naslednje tri pogoje:_NEWLINE_novost, to\xc4\x8dno tak izum ni bil \xc5\xa1e nikjer na svetu opisan ali kakorkoli druga\xc4\x8de objavljen_NEWLINE_inventivnost, to\xc4\x8dno tak izum sicer \xc5\xa1e ni poznan, hkrati pa povpre\xc4\x8den strokovnjak ne bi pri\xc5\xa1el do njega, \xc4\x8de bi izhajal iz najbli\xc5\xbejih podobnih izumov_NEWLINE_industrijska uporabnost, izum mora biti uporaben v trgovnini, industriji ali obrti._NEWLINE_Izum je pogosto definiran kot tehni\xc4\x8dna re\xc5\xa1itev - tehni\xc4\x8dnega problema, zato niso patentibilna umetni\xc5\xa1ka dela, znanstvena odkritja ali teorije, saj nimajo tehni\xc4\x8dnega karakterja._NEWLINE_Glede poslovnih postopkov, metod zdravljenja, kirur\xc5\xa1kih ali diagnosti\xc4\x8dnih posegov ni enotne prakse med posameznimi patentnimi sistemi.'